BPP รุกขยาย “พลังงานหมุนเวียน-แบต” รัฐเท็กซัส-อินโด รับแผนปี 68 กำลังผลิต 5.3 พันเมกฯ
BPP รุกขยายลงทุน "พลังงานหมุนเวียน-แบต" รัฐเท็กซัส-อินโด รับแผนกำลังผลิตไฟฟ้า แตะ 5.3 พันเมกฯ ปี 68
BPP รุกขยายลงทุน "พลังงานหมุนเวียน-แบต" รัฐเท็กซัส-อินโด รับแผนดันกำลังผลิตไฟฟ้า แตะ 5.3 พันเมกฯ ปี 68
24 พ.ค. 2565

นายกิรณ ลิมปพยอม ประธานเจ้าหน้าที่บริหาร บริษัท บ้านปู เพาเวอร์ จำกัด (มหาชน) หรือ BPP เปิดเผยว่า บริษัทอยู่ระหว่างศึกษาขยายการลงทุนโรงไฟฟ้า Combined Cycle Gas Turbine เพิ่มเติมในรัฐเท็กซัสของประเทศสหรัฐอเมริกา เพื่อสร้าง Economies of Scale รวมทั้งการลงทุนเกี่ยวกับ Energy Technology เช่น โรงไฟฟ้าพลังงานหมุนเวียน (Renewable) หรือ แบตเตอรี่ เพื่อเสริม Portfolio และ Ecosystem ของกลุ่ม บริษัท บ้านปู จำกัด (มหาชน) หรือ BANPU ในรัฐเท็กซัส
ขณะเดียวกันยังมองโอกาสขยายการลงทุนโรงไฟฟ้าพลังงานน้ำ ซึ่งส่วนนี้จะอยู่ภายใต้การดำเนินงานของบ้านปูเน็กซ์ โดยเบื้องต้นสนใจลงทุนในประเทศอินโดนีเซีย
ทั้งนี้ บริษัทตั้งเป้ามีกำลังการผลิตเพิ่มเป็น 5,300 เมกะวัตต์ภายในปี 2568 จากปัจจุบันอยู่ที่ 3,265 เมกะวัตต์ หรือต้องเติบโตให้ได้ปีละ 400-500 เมกะวัตต์ ซึ่งปัจจุบันบริษัทอยู่ระหว่างการทำดีลอยู่หลายดีล แต่ยังไม่สามารถสรุปได้ว่าจะมีความชัดเจนเมื่อใด เนื่องจากยอมรับว่าค่อนข้างมีอุปสรรคจากปัจจัยภายนอกประเทศ เช่น การปรับขึ้นดอกเบี้ยของสหรัฐฯ, สงครามระหว่างรัสเซียและยูเครน ทำให้การทำดีลต้องรอจังหวะที่เหมาะสมที่สุด
สำหรับงบลงทุนบริษัทยังคงไว้ที่ 700 ล้านเหรียญสหรัฐ เพื่อผลักดันการเติบโตของกำลังการผลิตให้เป็นไปตามเป้าหมายที่ 5,300 เกมะวัตต์ในปี 2568 โดยแบ่งเป็น 400 ล้านเหรียญสหรัฐ รองรับการขยายกำลังการผลิตของโรงไฟฟ้าพลังงานหมุนเวียน (Renewable) และ 300 ล้านเหรียญสหรัฐจะใช้ลงทุนในโรงไฟฟ้าขนาดใหญ่ ขณะที่ตั้งเป้าคุมหนี้สินต่อทุน (D/E) ไม่ให้เกิน 1.1 เท่า จากปัจจุบันยังอยู่ในระดับต่ำที่ 0.22 เท่า